**Rapport fra anleggsutvalget**

Prosjektet med å renovere Valle Hovin med forberedelse til takoverbygg startet opp i mars 2022. Prosjektet er i rute og forventes ferdigstilt desember 2023.

Etter oppstart ble det en lengre tautrekning rundt adkomst til indre bane hvor planen var en gangbru, noe vi mente var en dårlig løsning. Etter en krevende politisk prosess hvor sittende bystyre med AP, SV og MDG i to omganger forsøkte å stoppe et lovlig fattet vedtak om kulvert, fikk forslaget flertall i forbindelse med revidert budsjett. Det betyr at adkomsten blir igjennom en kulvert med rullestolheis og enkle toalettfasiliteter.

En bebudet kuttliste som ville bety at man ikke bygger speakerbu og sekretariat ved målgang er også trukket tilbake. Det betyr at vi får en meget attraktiv bane når den står ferdig.

Utover høsten startet prosessen med å få et vedtak om å bygge tak. Det ble tydelig at veien frem ligger i energibesparende tiltak hvor solceller på taket vil være et svært viktig tiltak. Derfor inngikk Interesseorganisasjonen for Valle Hovin en avtale med Vålerenga Kultur- og Idrettspark om å gjøre felles sak for energibesparende tiltak for Valle Hovin feltet. Dette endte med et forslag fremmet av FrP, H og V om å bevilge penger til en utredelse av konsekvensene med energieffektiviserende tiltak som kunne gjort Valle Hovin isbane energipositivt. Forslaget fikk mot alle ods ikke flertall, noe som var svært bemerkelsesverdig da uttalte miljøpartier som MDG og SV ikke støtter et praktisk energitiltak som kunne spart byens skattebetalere for millioner i året.

Planene er å jobbe videre med dette mot revidert budsjett 2023. Det langsiktige målet er at tak bygges over Valle Hovin som en forlengelse av pågående prosjekt.

På vegne av Anleggsutvalget

Henning Hagelund

Leder